Seni lukis
**Seni lukis** atau **catan** melibatkan pembubuhan cat yakni pigmen pewarna terlarut dalam pelarut (atau medium) dan agen pengikat (gam) kepada suatu permukaan sokongan seperti kertas, kanvas atau dinding. Pekerjaan ini dilakukan oleh pelukis; takrif ini digunakan terutamanya jika ia merupakan kerjayanya. Manusia telah melukis selama enam kali lebih lama berbanding penggunaan tulisan.

Perkataan *lukisan* digunakan sebagai bererti lukisan gambar seterusnya dalam rencana ini. Lebih khusus lagi, rencana ini tentang lukisan pada permukaan untuk sebab artistik, dianggap salah satu pekara penting dalam bentuk seni.

Catan ialah proses menghasilkan seni dengan menggunakan bahan berwarna atau atau cat yang disapu ke atas sesuatu permukaan yang rata. Aktiviti catan membolehkan seseorang menyedari serta dapat merakamkan kesan cahaya pada bentuk, rupa serta susunan yang terdapat pada alam sekitar. Sejarah catan dikatakan bermula pada Zaman Yunani Purba. Gambaran yang dibuat mengisahkan aktiviti keagamaan. Media yang digunakan ialah mozek dan fresco. Pada Zaman Pembaharuan yang merupakan zaman kemuncak seni lukis di Eropah, media yang digunakan ialah cat minyak, cat air, fresco dan tempera. Pada abad ke-20, muncul satu aliran baharu dalam persembahan catan yang mempersembahkan catan yang mempersembahkan karya seni abstark dan semi abstrak. Di Malaysia, catan mula berkembang sekitar tahun 1930-an. Pelukis yang terkenal ialah Abdullah Ariff, Yong Mun Sen, dan A. B. Ibrahim yang banyak menggunakan media cat air.

Media
-----

**Cat Air**

Bahan warna dalam karya cat air ialah pewarna dalam bentuk kek atau tiub.
Ia bersifat lut sinar, lembut dan boleh dibuat legap sekiranya cat air dari tiub. 
Cat air akan menjadi tebal sekiranya disapu berlapis-lapis. Bahantara yang digunakan ialah air.
Kertas yang digunakan ialah kertas cat air. Berus yang sesuai digunakan untuk karya cat air ialah jenis lembut dan bersaiz antara 000 hingga 14.
Palet juga diperlukan untuk membancuh warna. Sebuah bekas seperti gelas atau botol yang bermulut lebar diperlukan untuk mengisi air bersih dan untuk mencuci berus.

  

**Cat Poster**

Cat poster boleh didapati dalam tiub atau botol.
Ia mengandungi pengilat larut air dan bersifat legap. Bahantara yang digunakan ialah air.
Berus yang digunakan untuk berkarya menggunakan cat poster ialah jenis lembut dan keras.
Manakala kertas daripada jenis ‘cartridge’ yang tebal dan berpermukaan licin digunakan. Air yang bersih diperlukan untuk menghasilkan campuran warna.

  

**Cat Tempera**

Bahan warna berbentuk serbuk atau perekat dalam tiub yand=g sedia proses.
Ia mengandungi bahan pengilat seperti kuning telur atau gam cecair.
Untuk menghasilkan karya menggunakan cat tempera, alat dan bahan yang digunakan ialah berus jenis lembut atau keras, kertas tebal, kain kanvas atau papan.
Biasanya teknik yang diaplikasikan ialah disapu mengikut lapisan yang nipis, jalur sapuan diselang-selikan supaya kesan warna rata dan licin.

  

**Cat Minyak**

Cat minyak telah diperoleh dalam bentuk tiup.
Bahantara untuk menggunakan cat minyak ialah turpetine.
Bahan pengilat yang boleh digunakan ialah minyak linsid, minyak poppy atau minyak kacang.
Berus yang digunakan adalah jenis lembut dan keras, pisau palet, kekuda, kanvas, papan, kayu playwood dan kadbod.
Teknik yang diaplikasikan ialah teknik lipasto, glazing, cat tepat atau hardedge, titik scumbling atau teknik melembut.

Teknik Catan
------------

**Teknik Basah Atas Kering**

*Ciri-ciri*

Teknik ini melibatkan sapuan warna basah ke atas permukaan kertas yang kering untuk menghasilkan kesan legap.
Teknik ini banyak digunakan kerana sesuai dengan beberapa jenis media dan agak senang dikawal sapuan warnanya.
Teknik ini juga boleh menggunakan warna yang basah dan disapukan ke atas lapisan warna yang telah kering bagi mendapatkan kesan lut sinar.

*Campuran Warna*

Campuran warna yang hendak digunakan haruslah tidak pekat dan tidak terlalu cair.
Kertas hendaklah kering. Sapuan berus yang spontan adalah digalakkan.

*Cara*

Warna disapu ke atas kertas lukisan yang kering. Mulakan dengan lapisan yan nipis dan ditindih berperingkat-peringkat dengan ton yang semakin gelap.
Untuk mendapatkan kesan transparensi, basahkan berus dan celup ke dalam warna yang cair, sapu di atas kertas lukisan. Biarkannya kering dan ulangi aktiviti yang sama.

  

**Teknik Basah Atas Basah**

*Ciri-ciri*

Teknik ini melibatkan sapuan warna cair ke atas permukaan kertas yang basah.
Ia menghasilkan kesan lut sinar. Teknik ini merupakan teknik yang dramatik bagi media cat air dan yang paling sukar untuk dikawal sapuannya.
Pelukis harus membiarkan warna terdahulu yang masih lembap. Sapuan warna berikutnya adalah lebih tinggi kandungan air dan pewarnanya.
Jika tidak, warna akan bercampur dan hasilnya nampak kotor.

*Campuran warna*

Campuran warna hendaklah tidak terlalu pekat atau terlalu cair.
Sebaik-baiknya ia harus mempunyai nilai warna yang cukup terang.
Ini kerana warna cat air akan nampak kurang cerah apabila kering. Gunakan sapuan berus yang spontan.

*Cara*

Kertas dibasahkan dengan satu lapisan air atau warna yang cair. Warna disapukan apabila permukaan masih basah.
Jika menggunakan lakaran pensel, elakkan daripada memadam garisan kerana ini akan menimbulkan kesan berbulu. Seterusnya ia akan meninggalkan kesan kering berlegap.

  

**Teknik Berus Kering**

*Ciri-ciri*

Teknik yang melibatkan sapuan warna terus dari tiub ke atas permukaan kertas.
Teknik ini boleh juga melibatkan sapuan warna yang pekat ke atas lapisan warna yang telah kering untuk menghasilkan kesan jalinan. Ia akan memberi kesan kering berlegap.

*Campuran warna*

Gunakan warna terus dari tiub atau bancuhkan warna yang dikehendaki itu dahulu dengan pekat.
Kertas hendaklah kering. Sebaik-baiknya, asingkan warna yang telah dibancuh.

*Cara*

Gunakan berus yang kering untuk mengambil warna yang telah dibancuh.
Warna disapukan dengan rata pada bahagian tertentu di atas permukaan kertas yang kering. Sapukan pada bahagian tersebut satu demi satu supaya warna pada setiap bahagian tidak bercampur.
Gunakan berus yang halus bagi menandakan jalinan yang halus. Jika ingin menimbulkan kesan tindihan, biarkan warna kering dahulu. Kemudian, sapukan warna yang pekat ke atas lapisan warna yang telah kering.

  

**Teknik Kecatan**

*Ciri-ciri*

Teknik ini melibatkan sapuan warna terus dari tiub.
Kertas sentiasa basah sehingga catan selesai dibuat.
Catan jenis ini memberi kesan jalinan dan kekasaran.
Melalui teknik ini, catan kelihatan bebas, semula jadi dan spontan.

*Campuran warna*

Warna yang pekat dari tiub digunakan.
Sapuan warna terus dari tiub atas kertas.
Jika hendak menggunakan air, hanya gunakan sedikit sahaja.

*Cara*

Ambil warna terus dari tiub dan sapukan pada permukaan kertas lukisan.
Campuran warna yang kedua ditindihkan di atas warna yang pertama tanpa menunggu warna itu kering.
Kertas sentiasa basah sehingga catan selesai dibuat.

Lihat juga
----------

* Lukisan